google/wiki40b huggingface dataset:
Bodrog (laev)

Bodrog oli Austria-Ungari Temes-klassi suurtükilaev (ka jõelaev-monitor), mida loetakse sümboolselt Esimese maailmasõja lahingutegevusele avapaugu andnud laevaks.

Ajalugu

Laev ehitati 1904. a. 28. juulil 1914, kui Austria-Ungari kuulutas sõja Serbiale, tulistas Bodrog koos veel 2 sõjalaevaga öösel Sava jõelt sõja esimesed lasud Serblaste kindlustuste pihta Zemun-Belgradi raudteesilla juures ja Topčide mäel. Bodrog tegi läbi Esimese maailmasõja ja teenis pärast sõda Sava nime all Jugoslaavia kuningriigi, Horvaatia ja Jugoslaavia laevastikes kuni 1959. aastani, mille järel oli nime all Dalj Jugoslaavia tsiviillaevastikus veel kasutusel kuni 1973. aastani.
Hiljem on laev olnud erakätes nimetusega NF-3952 ja kasutusel ujuvkaina või pargasena. On teadaolevalt veel vrakistunud kujul alles.

Kirjeldus

Laev oli 57,7 m pikk, 9,5 m lai ja süvis oli 1,2 m.
Relvastuseks olid 2 × 120 mm ja 2 × 37 mm kahurid ning 1x 7,62 mm kuulipilduja.
Ole-Johan Dahl

Ole-Johan Dahl (12. oktoober 1931 Mandal – 29. juuni 2002 Askeri vald) oli Norra informaatik. 
Ta sai 1968. aastal esimeseks Norra professoriks informaatika valdkonnas. Rahvusvaheliselt tuntakse teda ka objektorienteeritud programmeerimise arenduse pioneerina.
Ajateenistuse läbis Dahl Norra kaitseväe uurimiskeskuses Forsvarets forskningsinstitutt Jan Garwicki alluvuses. Aastal 1957 kaitses ta Candidatus realium'i (võrdsustatud filosoofiadoktori kraadiga) väitekirja kõrgkeeles programmeerimise kohta arvutil FREDERIC. Edasi töötas Dahl Norra arvutuskeskuses (1962). Ta töötas koos Kristen Nygaardiga välja maailma esimese objektorienteeritud programmeerimiskeele Simula (1965). See viidi rahvusvahelisele turule 1967. aastal. Objektorienteeritud programmeerimist peetakse tänapäeval tõeliselt tähtsaks läbimurdeks informaatika ajaloos. Simula oli tänapäeva programmeerimiskeelte C++ ja Java eelkäija. 
Dahlist sai arvutusmatemaatika professor Oslo Ülikoolis (1968). Ta luges muuhulgas kursust tõestatavas programmeerimises, mis aitab parandada arvutiprogrammide kvaliteeti ja aitab vältida programmeerimisvigu.
Jaanuaris 2011 avati Oslo ülikoolis uus informaatikahoone Ola-Johan Dahli maja. Dahl oli Oslo Ülikooli informaatikainstituudi üks rajajaid ja töötas seal 31. detsembrini 1999.
Puhas mõistus

Puhas mõistus on Immanuel Kanti järgi meelelisusest sõltumatu mõistus. Puhas mõistus on meelelisusest sõltumatu, kuid ta on meelelisusega siiski seotud, kuivõrd ta on meeltes antud kogemusega seotud mõistusmõistete immanentse tarvituse kaudu.
Puhas mõistus on see, mis sisaldab printsiipe millegi absoluutselt aprioorseks tunnetamiseks ("Puhta mõistuse kriitika", Sissejuhatus VII, B24).
Puhas mõistus on printsiipide järgi tunnetamise võime, aprioorsete printsiipide järgi otsustuste tegemise võime, mõistus oma teoreetilises tarvituses.
Puhas mõistus on "nii isoleeritud, iseendas nii lausaliselt seotud sfäär, et ühtki osa sellest ei saa puudutada, puudutamata kõiki ülejäänuid, ja midagi ei saa korda saata, olemata eelnevalt määratlenud igaühele neist oma koha ja oma mõju teisele" "Prolegomena", Eessõna (III 11)).
Puhtas mõistuses endas kätkevad tema puhta tarvituse elemendid ja seadused ("Prolegomena", § 4 (III 24, 25); § 31 (III 74, 75)).
Emil Urbel

Emil Urbel (sündinud 13. novembril 1959 Pärnus) on eesti arhitekt.
Keskhariduse omandas Emil Urbel Tallinna 32. Keskkoolis aastatel 1975–1977 ning arhitektuurialase kõrghariduse Eesti NSV Riikliku Kunstiinstituudi (praegune Eesti Kunstiakadeemia) arhitektuuriteaduskonnas 1977–1982.
Aastatel 1984–1989 töötas ta projekteerimisinstituudis Eesti Projekt ning 1989–2000 arhitektuuribüroos Urbel ja Peil. Alates 2000. aastast töötab Emil Urbel arhitektuuribüroos Emil Urbel OÜ.
Emil Urbeli tuntumad tööd on villad Tabasalus, Rocca al Mare kool, Aaviku elurajoon, Kalev Spa rekonstruktsioon ning Proovijahuveski Rotermanni kvartalis. Emil Urbel on eelkõige tuntud oma ülimalt ratsionaalset laadi neofunktsionalistlike eramajade poolest. Viimaste aastate tööde ning tema loodud ühiskondlike hoonete puhul on see joon vähem märgatav ning rohkem on ruumi mahumängudele ning erinevatele materjalidele ja värvidele.
Emil Urbel on Eesti Arhitektide Liidu liige alates 2000. aastast.
Mono maakond

Ajalugu

Maakond moodustati 1861. aastal Calaverase, Fresno ja Mariposa maakonna osadest. 1866. aastal liideti osa Mono maakonna territooriumist Inyo maakonnaga.
Maakond on saanud nime Mono järve järgi, mis on omakorda nime saanud Põhja-Ameerika indiaanlaste paiuti suguharu mono rahva järgi. Tolle rahva läänenaabrid jokutsid kutsusid neid nimega monachie ('kärbseinimesed'), kuna kärbsevastsed olid nende põhitoiduaine ja kaubaartikkel.
Püha Savva kirik

Püha Savva kirik (serbia keeles Храм светог Саве / Hram svetog Save) on Serbia pealinnas Belgradis asuv õigeusu kirik, mis on pühendatud pühale Savvale.

Ajalugu

Samas kohas Vračari kõrgendikul põletati 1595. aastal Osmanite riigi suurvisiiri Sinan Paša käsul serbia peapiiskopi püha Savva säilmed. Kiriku ehitamist alustati 1935. aastal. Teise maailmasõja ajal ehitustööd katkesid, jätkudes alles 1986. aasta mais. Kuppel lõpetati 1989. aastal, kiriku siseviimistlused kestavad tänini.

Arhitektuur

Uusbütsantsi stiilis 79 meetri kõrgune ristkuppelkirik on maailma üks suurimaid sakraalhooneid. See on mahult suurem kui İstanbulis asuv kunagine õigeusu katedraal Hagia Sophia, mis oli Püha Savva kiriku projekteerimisel eeskujuks.
Reaktsiooni kiirus

Reaktsiooni kiirus on keemias reaktsioonis osaleva aine kontsentratsiooni muutus ajaühikus.
Reaktsiooni kiirus v = (C₂–C₁)/t, kus C₂ on kontsentratsioon ajahetkel t2, C₁ on kontsentratsioon ajahetkel t₁ ning t = t₂–t₁ on kontsentratsiooni muutumiseks kuluv aeg.
Et kontsentratsiooni ühikuks on keemias tavaliselt mol/l, on reaktsiooni kiiruse ühikuks mol/l∙s (mool liitri kohta sekundis).
Reaktsiooni kiirus sõltub paljudest asjaoludest, näiteks reaktsioonis osalevate ainete kontsentratsioonist ja temperatuurist. Näiteks toimub põlemine puhtas hapnikus kiiremini kui õhus. Gaasiliste ainete vahelist reaktsiooni kiirendab rõhu tõstmine, mis sisuliselt on samaväärne kontsentratsiooni suurendamisega.
Kui temperatuur tõuseb 10 °C võrra, suureneb reaktsiooni kiirus rusikareeglina 2 korda. Reaktsiooni kiiruskonstandi k väärtus ei sõltu ainete kontsentratsioonidest, kuid sõltub temperatuurist ja reaktsiooni aktivatsioonienergiast Eₐ ning avaldub Arrheniuse võrrandi kaudu.
Reaktsiooni kiirust võivad suurendada ka katalüsaatorid.
Reaktsiooni kiirust suurendab reageerivate ainete kokkupuutuva pinna suurendamine. See kehtib näiteks heterogeense katalüüsi korral. Aine peenestamine harilikult suurendab reaktsiooni kiirust, sest sellega tema pind suureneb.
Ainete segamine enne reaktsiooni suurendab reaktsiooni kiirust. Veel rohkem suurendab kiirust ainete pidev segamine reaktsiooni ajal. See näitab difusioonlimiteeritud reaktsiooni.
Reaktsiooni käigus reaktsiooni kiirus reeglina muutub. Enamiku reaktsioonide kiirus sõltub reageerivate ainete kontsentratsioonidest. Sedamööda, kuidas lähteained ammenduvad, reaktsioon aeglustub.
Mõni reaktsioon võib kiiremini toimuda valguse käes. Valgus ehk elektromagnetkiirgus on üks energia vormidest ja mis tahes kujul oleva energia juurdeandmine võib teatud tüüpi reaktsiooni kiirendada või isegi selle iseeneslikuks teha. Näiteks metaani ja kloori reaktsioon täielikus pimeduses on väga aeglane, hajutatud valgus seevastu seda reaktsiooni ja ere päikesevalgus muudab selle plahvatuslikuks: CH₄ + 2Cl₂ = CCl₄ + 2H₂.
Reaktsiooni kiirust võib mõjutada kasutatav isotoop. Eriti kehtib see vesiniku kohta, sest tavalise vesiniku ja deuteeriumi aatomi mass on selgelt erinevad.
Keemiliste reaktsioonide kiiruse ja mehhanismidega tegeleb keemiline kineetika.
Koosmeele Keskus

Koosmeele Keskus (läti keeles Saskaņas Centrs, lühendatult SC) oli Läti vasakpoolne venemeelne erakond, mis eksisteeris 2005–2014. SC liider oli Nils Ušakovs. SC lagunes 2014, kui selle liikmed läksid üle erakonda Koosmeel.
SC osales kolm korda Läti parlamendivalimistel: 2006, 2010 ja 2011. SC osales ka üks kord (2009) Euroopa parlamendi valimistel.
Mõisaküla muuseum

Mõisaküla muuseum on Viljandi maakonnas Mulgi vallas Mõisakülas asuv muuseum. 
Muuseumi ekspositsioon "annab põhjaliku ülevaate Mõisaküla ajaloost, asula tekkimisest, siinsete ettevõtete toodangust, haridus- ja kultuurielust ning sporditegevusest".
Muuseum asutati 1970. aastal Valter Ilisoni ja ettevõtte Talleks ühisel ettevõtmisel.
Muuseum asub 1932. aastal valminud hoones.
Glükokortikosteroidid

Kasvajarakkude sünteesitavad glükokortikoidid

Uuringud näitavad, et ka teatud vähirakud, näiteks soolevähi rakud, sünteesivad immunoregulatoorseid glükokortikoide, mis võivad inhibeerida immuunrakkude aktivatsiooni ja soodustada nende surma.

Nimetus

Nimetus "glükokortikoid" (glükoos + koor + steroid) näitab hormoonitüübi rolli glükoosi ainevahetuses, selle sünteesi neerupealise koores ja selle steroidset struktuuri.
Neid nimetatakse vahel ka kataboolseteks glükokortikoidideks – kui keha ei saa toitaineid, siis stimuleerivad need kehas mitmeid protsesse: stimuleerimaks ja säilitamaks veres vajalikke glükoosikoguseid, stimuleerivad maksarakke glükoosi tootma ja rasvarakke lõhustuma ning inhibeerivad glükoosi ja rasva talletumist.
Glükokortikoidide sünonüüm on glükokortikosteroidid.
Hea Lootuse neem

Hea Lootuse neem (afrikaani Kaap die Goeie Hoop, hollandi Kaap de Goede Hoop, portugali Cabo da Boa Esperança, inglise Cape of Good Hope) on neem Lõuna-Aafrika Vabariigi edelaosas Kaplinnast lõunas.
Asub koordinaatidel 34° 21′ 29″ S, 18° 28′ 19″ E.
Neeme avastas eurooplastele 1488. aastal portugali meresõitja Bartolomeu Dias, nimetades selle Tormide neemeks. Hea Lootuse neemeks sai see Portugali kuninga João II soovil.
Hea Lootuse neem ei ole Aafrika lõunapoolseim äärmuspunkt, selleks on ligi 150 km idas paiknev Nõelaneem.
Stubai Alpid

Geograafia

Stubai Alpid on nime saanud Stubaitalilt, mis kulgeb Innsbruckist lõunast edelasse sügavale mäestikku.
Stubai Alpide tähtsad osad näitavad jäätumise märke.
Põhjaosa ümber Sellraini oru ja Kühtai sadula on praegu vaid kergelt jäätunud ning populaarne suusaturismi sihtkoht (Zischgeles, Lampsenspitze, Pirchkogel, Sulzkogel). Kõrg-Stubai ümber ülemise Stubaitali on ikka veel raskelt jäätunud ja klassikaline kõrgmäestiku turismipiirkond Ida-Alpides. Siin on Stubai liustiku suusapiirkond.
Koos Ötztali Alpidega läänes, millega nad on ühendatud Timmelsjochi sadula kaudu, moodustavad Stubai Alpid ühe suurima mäerühma Ida-Alpides.
Zalesse mõis

Zalesse mõis (Сядзіба Агінскіх у Залессі) on mõis Valgevenes Hrodna oblastis Smarhońi rajoonis, Zalesse külanõukogus Zalesse asulas.
Zalesse mõis sai alguse XVI sajandil Dzierby nimelise karjamõisana. Ehtne mõis sai sellest XVIII sajandil, mil Dzierby omanikuks sai Ogińskite perekond. Nemad muutsid ka asula nime Zalesseks. Mõisa omanike seas olid ka Tadeusz Franciszek Ogiński ja Michał Kleofas Ogiński.
Mõisa puidust peahoone ehitati XVIII sajandi esimeses pooles. Mõisa juurde kuulusid puidust veski ja pruulikoda, majandushoonete enamik oli säilinud veel karjamõisast. Mõisa juurde rajati ka ristküliku kujuline park, kus kasvasid pärnaalleed, nende vahel olid aga karusmarjade ja sõstarde põõsad. Pargis kasvasid ka õunapuud ja pirnipuud.
Mõisale allusid veel kaugemal asunud õigeusu ja katoliku kirikud. Lisaks kuulusid mõisale parv, mis mõisakompleksist põhja pool üle Vilija jõe viis, ja kolm kõrtsi.
Michał Kleofas Ogiński komponeeris selles mõisas poloneesi "Hüvastijätt kodumaaga", mida tuntakse ka kui Oginski poloneesi.
Syrah

"Syrah" on Prantsusmaalt Rhône'i orust pärit punane viinamarjasort.
Väljaspool Prantsusmaad on "Syrah" populaarne ka Austraalias, kus seda tuntakse "Shirazi" nime all, Lõuna-Aafrikas ja Californias. Argentinas on see üks viiest levinumast viinamarjasordist.

Omadused

"Syrah'st" valmistatud vein on tumepunane, maitselt täidlane ja parkhappene, selle aroom on pigem vürtsikas kui puuviljane.
Ala mõis

Ala mõis (saksa keeles Assikas) oli rüütlimõis Helme kihelkonnas Viljandimaal. Nüüdisajal jääb mõis Valga maakonda Tõrva valda.
Ala mõisa kõrvalmõis oli Aitsra mõis.
Arterioosõõs

Arterioosõõs (ladina cavum arteriosum) on mitmete suletud kardiovaskulaarsüsteemiga loomade (näiteks kahepaiksed, roomajad) südame vatsakese sees paiknev õõs.
Arterioosõõs on ühenduses teiste südamevatsakese sees paiknevate õõntega, mida vahel nimetatakse ka alamkambriteks. Arterioosõõs on venoosõõnest eraldatud vertikaalse harja abil.
Vasak koda saab hapnikuga rikastatud verd kopsudest kopsuveenide kaudu ja suunab selle edasi arterioosõõnde. Arterioosõõnest voolab veri vatsakesesisese kanali kaudu venoosõõnde ja edasi aordikaarde.

Maolistel

Madude südant on käesoleval ajal vähe uuritud. Kuningpüütoni südame ultraheli kujutiste analüüs paljastas, et veri paremast südamekojast täidab esmalt venoosõõne ja veri vasakust südamekojast täidab arterioosõõne.
Tamara Solodnikova

Tamara Solodnikova (vene keeles Тамара Степановна Солодникова; 25. august 1939 – 21. juuni 2010) oli Eesti näitleja.
Tamara Solodnikova lõpetas 1967. aastal Leningradi Riikliku Teatrikunsti Akadeemia (kursuse juht ja pedagoog oli Georgi Tovstonogov) ja asus tööle Tallinna Vene Teatrisse.
2002. aastal mängis ta filmis "Lilja 4-ever".

Isiklikku

Tema abikaasa oli Olev Kitsas.
Hollandi parlament

Staten-Generaal van het Koninkrijk der Nederlanden on Hollandi parlament.
See koosneb kahest kojast: alamkojast Tweede Kamer (eesti keeles 'teine koda') ja ülemkojast Eerste Kamer (eesti keeles 'esimene koda'), millest olulisem on alamkoda; ülemkoda on mitteametlikult tuntud ka kui senat.
Hollandi parlament asub Binnenhofis Haagi linnas.

Alamkoda

Alamkoda ehk teine koda koosneb 150 liikmest, kes valitakse üldvalmistel neljaks aastaks. Esimehe määrab kuningas kolme kandidaadi hulgast teise koja poolt esitatud saadikute nimekirjast ühe istungjärgu ajaks.

Ülemkoda

Ülemkoda ehk esimene koda koosneb seitsmekümne viiest liikmest ja need valitakse provintside esindajate hulgast proportsionaalse esindatuse põhimõttel.
Kaia Triisa

Kaia Triisa (sündinud 23. juulil 1985) on eesti seltskonnategelane ja jumestaja.
Ta õppis Euroülikoolis sisekujundajaks.

Isiklikku

Triisa elukaaslane oli Tanel Tatter. Hiljem oli tal suhe Kristjan Kasearuga, mis lõppes seetõttu, et neil jäi teineteise jaoks vähe aega.
Koit Toomega sündis Triisal 2008. aastal tütar Rebecca ning 15. aprillil 2017 poeg Richard.
Sibula mõis

Sibula mõis (saksa keeles Sibbula) oli Suure-Ulila mõisa karjamõis Puhja kihelkonnas Tartumaal.
Viljatusravi

Viljatusravi on meditsiiniline protseduur, mille eesmärk on saavutada rasestumine neil, kellel on see loomulikul viisil raskendatud.
Eestis on mitmeid ravimeetodeid, mille Haigekassa kuni 41-aastaste ravikindlustatud naiste puhul kompenseerib.
2015. aastal tehti Eestis 2834 viljatusravitsüklit – siirati 4467 embrüot või sügooti.

Meetodid

Viljatuse põhjuseid on mitmeid, seepärast kasutatakse viljatusravis erinevaid meetodeid.

Külmutatud embrüo siirdamine

Külmutatud embrüo siirdamise ehk FET (Frozen Embryo Transfer) käigus siiratakse kateetriga emakaõõnde embrüod, mis on üles sulatatud ja ette valmistatud. Korraga siiratakse üks või kaks embrüot.

Kehaväline viljastamine

Kehavälise viljastamise ehk IVF (In Vitro Fertilization) käigus asetatakse Petri tassile munarakk ja seemnerakud, mis viljastavad ise munaraku.
Seda meetodit peetakse kõige efektiivsemaks.

Inseminatsioon 

Inseminatsioon ehk IUI (Intrauterine Insemination) on töödeldud sperma ajastatud viimine emakaõõnde.
Seda meetodit kasutatakse mehepoolse kergema viljatuse ja emakakaela probleemidest tingitud lastetuse raviks. Seda protseduuri haigekassa ei kompenseeri.

Seemneraku intratsütoplasmaatiline injektsioon

Seemneraku intratsütoplasmaatilise injektsiooni ehk ICSI (Intracytoplasmic Sperm Injection) käigus süstitakse seemnerakk munaraku tsütoplasmasse.
Protseduuri käigus valitakse välja üks seemnerakk, mis süstitakse munarakku. Viljastunud munarakk areneb inkubaatoris 2–5 päeva. Seejärel valitakse siirdamiseks välja 1–3 embrüot. Ülejäänud embrüod külmutatakse, säilitatakse ja kasutatakse vajadusel hiljem.
Meetodit kasutatakse peamiselt raskema mehepoolse viljatuse korral või kui IVF-protseduuris jäi munarakkude viljastumine ebapiisavaks.
ICSI-t kasutati 2015. aastal Eestis kehavälise viljastamise protseduuridest kõige enam.

Spermatosoidide saamine munandibiopsia teel

Spermatosoidide saamine munandibiopsia teel ehk TESA (Testicular Epididymal Sperm Aspiration) on kirurgiline protseduur, mille käigus aspireeritakse seemnerakud munandist.
Meetodit kasutatakse raske meheviljatuse korral.

Doonorseemne- ja munarakud

Doonorseemnerakke kasutatakse raske spermapatoloogia puhul nii IUI- kui ka IVF-protseduuridel. Aga ka juhul, kui naisel puudub sobiv partner.
Doonormunarakke kasutatakse juhul, kui naise enda munarakud pole piisavalt viljakad – näiteks naistel, kel on varajane menopaus või kelle viljakus on vähenenud vähi või kiiritusravi tõttu.
Vilve

Vilve on naisenimi.
2019. aasta seisuga oli see Eestis esinemissageduselt 388. naisenimi. 1. jaanuari 2019 seisuga oli Eestis eesnimi Vilve 323 naisel.
Niitvälja mõis

Niitvälja mõis (saksa keeles Escherode) oli poolmõis Keila kihelkonnas Harju kreisis.

Ajalugu

Mõisa alad eraldati Lehola mõisast 1867. aastal.

Tänapäev

Mõisa lauda- ja tallikompleksis tegutseb Niitvälja Ratsaspordibaas.
Jaanus Piirsalu

Jaanus Piirsalu (sündinud 27. juulil 1973) on eesti ajakirjanik. 
Ta töötas 1997. aastast Eesti Päevalehes eri ametites. 2007. aastal saatis Eesti Päevaleht ta korrespondendiks Moskvasse. Ta oli tollal ainus Venemaa välisministeeriumilt aastase tööloa saanud Moskvas alaliselt töötav Eesti ajakirjanik. Eesti Päevalehes ajakirjanikuna töötas Piirsalu kokku 15 aastat, viimati 4,5 aastat Moskva korrespondendina.
2014. aastal asus tööle Postimehe toimetusse.
2016. aasta suvel käis ta Uurali mäestiku põhjatipu lähedal, otse polaarjoonel asuvas söekaevanduste linnas Vorkutas.

Haridustee

Ta lõpetas 1999. aastal Tartu Ülikooli sotsiaalteaduskonna ajakirjanduse erialal.

Isiklikku

Ta on abielus ja kahe poja isa. 2007. aastast elab pere Luksemburgis. Piirsalu juhendamisel valmib ebaregulaarselt ilmuv Luksemburgi eestlaste ajaleht Mõnikord. 2012. aastal oli ta lapsehoolduspuhkusel Strasbourgis.
Wizards of Waverly Place: The Movie

Sündmustik

Russo pere, välja arvatud Alex (Selena Gomez), kes ööbib parima sõbra Harper Finkle'i (Jennifer Stone) juures, valmistuvad reisiks Kariibi saartele. Alex otsustab uurida Justini (David Henrie) isiklikke asju, kuni Justini võlutud kott Alexi lõksu püüab, nii nagu Justin plaaniski. Kui tema isa, Jerry (David DeLuise) tuleb alla teda aitama, räägib ta kogemata keelatud loitsude raamatust ja kuidas ta lasi Justinil seda laenata. Alex tahab Harperiga minna peole, kuid Alexi ema Theresa (Maria Canals Barrera) ütleb, et ta ei saa peole minna, sest teda ei saa usaldada, isegi mitte koos Harperiga. Pärast kui tema vanemad välja lähevad ja tema vennad ei ole läheduses, paneb Alex metroojaama, mis on osa nende kodust, pere võlukepi ja keelatud loitsude raamatu abiga loitsu alla, mis teeb sellest rongi, et ta saaks Harperiga minna peole (tema vanemad ei olnud tal lubanud majast välja minna), aga nad jäävad peole hiljaks, olles peaaegu surma saanud tõelise metroo rongi pärast. Õnneks päästis Justin nad, kasutades täis-võluri võlukeppi selleks. Õnnetuseks kukub üks metroojaama seinast kukub maha just siis, kui nende vanemad saabuvad. Sellepärast peab Alex koos enda perega minema puhkusele Kariibidele ning peavad jätma kõik võlukepid koju. Reisil kohtavad nad tänava mustkunstnikku, kes on olnud võlur (ta kaotas enda võimed täis-võluri võistluses enda vanemale vennale), kelle nimi on Archie ja kes tahab muuta enda tüdruksõpra Giselle'i papagoist tagasi inimeseks Unistuste Kivi leidmisega. Jerry peab seda hulluks mõtteks, sest paljud võlurid on seda otsima läinud ja keegi pole sealt tagasi tulnud.
Hiljem, kui Alex jäi enda emale vahele loitsu võlumisega, millega pidi ta oma ema nõusse saama, et Alex saaks olla poisiga, tema ema keelab tal reisi jooksul kasutada maagiat. Pärast suurt tüli Theresaga oli Alex vihane ja soovis, et tema vanemad poleks kunagi kohtunud; kahjuks hoidis ta käes täis-võluri võlukeppi ja nõiduste raamatut ning see soov täituski. Tulemusena ei mäletanud Theresa ega Jerry enam ka Alexit, Justinit ega Maxi (Jake T. Austin) ega ka teineteist.
Alex ja Justin proovivad kätte saada nõiduste raamatut, mis on Jerry käes, kes neid mõlemaid ei mäleta, kuid nad jäävad Jerryle vahele. Jerryl on veel enda võluvõimed, sest ta polnud enda võimeid ära andnud, kuna ta polnud Theresaga abiellunud.
Olav Redi

Elulugu

Olav Redi on teenistuja poeg.
Lõpetas 1956 Eastside High Schooli USA-s, 1960 Rensselaeri Polütehnilise Instituudi füüsikuna ja 1964 Massachusettsi Tehnoloogiainstituudi; B.S. (füüsika, 1960, Rensselaeri Polütehniline Instituut); Ph.D. (1965, Massachusettsi Tehnoloogiainstituut), väitekiri "Spin, Moments and Isotope Shift of Hg 203". Oli 1960–64 Massachusettsi Tehnoloogiainstituudi uurimisassistent, 1964–68 Princetoni Ülikooli res. assoc, 1968–71 assistent. prof, 1971–74 New Yorgi Ülikooli assistent. prof., 1974–77 associate professor, 1977–78 res. assoc ja aastast 1978 res. associate professor

Teadustöö

Uurimisvaldkond: aatomituuma omaduste uurimine, tsüklotroni tüüpi kiirendi kavandamine ja ehitamine, astrofüüsika. 28 teadustrükist.
Aimi Hiir

Isiklikku

Aimi Hiir oli abielus kirjanik Erni Hiirega. Nende tütrepoeg on Karl Martin Sinijärv.
Poeg Randar sündis 1928. aastal ja tütar Lili Ann 1948. aastal.
Semiofest

Semiofest on majanduslikele ja ärilistele rakendustele pühendatud semiootika-alaste rahvusvaheliste konverentside seeria. 
Konverentsid toimuvad kord aastas ja on ühendatud äriliste konsultatsioonide ning praktiliste töötubadega. Teemad on seotud turunduse, brändide arendamise, sotsiosemiootika rakenduslike aspektidega jpm.
Liivakella sanatoorium (film)

Süžee

Sürrealistliku ja unenäolise filmi tegevus toimub tõenäoliselt millalgi 1930. aastatel. Filmi peategelane Józef sõidab rongiga sanatooriumisse oma vana isa vaatama. Sanatoorium asub poollagunenud mõisahoones.  Patsientidele ei ole mingeid erilisi protseduure ette nähtud, neil lastakse lihtsalt magada, sest see on ebatavaline koht, kus aeg on peatunud. Reaalsus ja kujutelmad segunevad. Józef kohtub oma lapsepõlvesõprade ja kunagise armastatuga.
Tõnu Aru

Tunnustused

Ta pälvis Eesti Kultuurkapitali 2006. aasta audiovisuaalse sihtkapitali missioonipreemia.
Balti Konstitutsiooniline Erakond

Balti Konstitutsiooniline Erakond (saksa keeles Baltische Konstitutionelle Partei) oli aastail 1905–1914 tegutsenud Liivimaa erakond.
Erakond asutati 27. oktoobril/9. novembril 1905 ja registreeriti Liivimaa kuberneri poolt 30. juunil/13. juulil 1906. Esimehed olid E. Moritz, Nikolai von Klot ja Robert Erhardt. 
1906. aasta lõpus oli erakonnal üle 7800 liikme, neist Riias 6682. Eesti Liivimaal tegutsesid Tartu, Pärnu, Valga ja Kuressaare kohalikud grupid (Ortsgruppe), neist aktiivseim ja arvukaim (jaanuaris 1906 600 liiget) oli Tartu grupp. Erakonda kuulusid Karl Dehio, Werner Zoege von Manteuffel, Oskar Brackmann ja Hermann Ammende. 
Erakond kuulus alates 1910. aastast Baltimaade Konstitutsiooniliste Parteide Liitu.
Orjapidamise ja orjakaubanduse keelustamise konventsioon

Orjapidamise ja orjakaubanduse keelustamise konventsioon on 1926. aastal Rahvasteliidu egiidi all vastu võetud rahvusvaheline leping. Eesti ei ole konventsiooni osalisriik.
Konventsioon annab orjapidamise ja orjakaubanduse mõisted ning näeb ette mõned üldsõnalised meetmed nendega võitlemiseks.